хуморески за Смърта
Ако Животът беше ресторант, как ли щеше да се протече един обяд в него? 

Клиент: Добър ден! 
Сервитьор: Добър ден! Добре дошли в живота, заповядайте нашето меню. 
Клиент: Какво ще ми предложите за пиене? 
Сервитьор: …Една студена вода! 
Клиент: А какви вина предлагате? 
Сервитьор: Само горчиви. 
Клиент: А сладки? 
Сервитьор: Сладки са ни само турските сериали, но накрая и те горчат! 
Клиент: Добре, ще пия една студена вода, а за обяд искам Нежност. 
Сервитьор: Съжалявам, нежността отдавна свърши! 
Клиент: Тогава - една порция Любов! 
Сервитьор: Ще почакате да я претоплим, че е много изстинала…
Клиент: Как така изстинала?! 
Сервитьор: Ами вече никой не поръчва Любов и тя изстина. 
Клиент: А какво най-много се поръчва? 
Сервитьор: Омраза - фламбе, люта Жлъч и Болка на бавен огън! 
Клиент: Не, не, благодаря, претоплете ми порция Любов
Сервитьор: А за десерт? 
Клиент: За десерт едно щастие. 
Сервитьор: Голямо или малко? 
Клиент: Нека да е голямо. 
Сервитьор: Ние малко нямаме, та голямо! 
Клиент: Тогава какво щастие имате? 
Сервитьор: Рядко! 
Клиент: Май черният хумор ви е в повече?! 
Сервитьор: Ами поръчайте си Черен хумор тогава! 
Клиент: Да, разбира се, може ли да не опитам от Черния ви хумор?!
Сервитьор: …Не може! 
Клиент: Ами, значи - това ще бъде: Една студена вода, претоплена Любов и Черен хумор. 
Сервитьор: И накрая ще ви предложа специалитетът на заведението - порция Смърт. Съвсем безплатно - само защото сте избрали нашия ресторант. 
Клиент: Бързо ли ще ми я поднесете? 
Сервитьор: Неусетно дори! Още няма да сте пили и една студена вода, когато ще ви я поднесем. 
Клиент: Ама аз не бързам, може да ми я поднесете и накрая…
Сервитьор: Ма моля ви се, накрая ще остане само черният хумор! И сметката! 
Клиент: Мога ли да си видя сметката? 
Сервитьор: Ние вече сме ви я видели! 
Клиент: И? Скъпо ли ще ми излезе? 
Сервитьор: Не, не, съвсем евтино - само един живот!